'n Ketoon of alkanoon is 'n organiese verbinding met die struktuur R(CO)R', met 'n karboniel-funksionele-groep (C=O), waar R en R' elk 'n verskeidenheid koolstofbevattende substituente kan wees. Die bekendste en eenvoudigste ketoon is asetoon of propanoon, waarin R en R' albei metiel-groepe (CH3) is. Ketone kan byvoorbeeld met 'n oplossing van kaliumdichromaat(VI) (K2Cr2O7) deur oksidasie van sekondêre alkohole gevorm word, bv. die oksidasie van propan-2-ol tot asetoon. In teenstelling tot die aldehiede wat uit primêre alkohole gevorm word kan ketone nie verder tot karboksielsure geoksideer word nie. Hulle vorm met Tollens se reagens daardeur geen silwerspieël nie. Hoof-artikel: Organiese nomenklatuur Volgens die IUSTC se reëls vir die benaming van organiese chemiese verbindings word ketone benoem deur die agtervoegsel -aan van die ouer-alkaan na -anoon te verander. Die posisie van die karbonielgroep word gewoonlik met 'n getal aangedui. Vir die belangrikste ketone word tradisionele nie-sistematiese name steeds gebruik, byvoorbeeld asetoon en bensofenoon.